CELEX: 32017D0038
Language: sk
Date: 2016-10-28 00:00:00
Title: Rozhodnutie Rady (EÚ) 2017/38 z 28. októbra 2016 o predbežnom vykonávaní Komplexnej hospodárskej a obchodnej dohody (CETA) medzi Kanadou na jednej strane a Európskou úniou a jej členskými štátmi na strane druhej

14.1.2017   
            
            
               SK
            
            
               Úradný vestník Európskej únie
            
            
               L 11/1080
            
         ROZHODNUTIE RADY (EÚ) 2017/38
   z 28. októbra 2016
   o predbežnom vykonávaní Komplexnej hospodárskej a obchodnej dohody (CETA) medzi Kanadou na jednej strane a Európskou úniou a jej členskými štátmi na strane druhej
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 43 ods. 2, článok 91, článok 100 ods. 2, článok 153 ods. 2, článok 192 ods. 1 a článok 207 ods. 4 prvý pododsek v spojení s článkom 218 ods. 5,
   so zreteľom na návrh Európskej komisie,
   keďže:
   
               (1)
            
            
               Rada 24. apríla 2009 poverila Komisiu, aby začala rokovania o komplexnej hospodárskej a obchodnej dohode (CETA) s Kanadou.
            
         
               (2)
            
            
               V súlade s rozhodnutím Rady (EÚ) 2017/37 (1) bola Komplexná hospodárska a obchodná dohoda (CETA) medzi Kanadou na jednej strane a Európskou úniou a jej členskými štátmi na strane druhej (2) (ďalej len „dohoda“) podpísaná 30. októbra 2016.
            
         
               (3)
            
            
               V článku 30.7 ods. 3 dohody sa stanovuje možnosť predbežného vykonávania dohody.
            
         
               (4)
            
            
               Časti dohody, ktoré patria do právomoci Únie, sa môžu predbežne vykonávať do ukončenia postupov potrebných na jej uzavretie.
            
         
               (5)
            
            
               Je vhodné, aby podľa článku 218 ods. 7 Zmluvy o fungovaní Európskej únie Rada splnomocnila Komisiu na schválenie zmien prílohy 20-A k dohode, ktoré má prijať Spoločný výbor CETA podľa článku 26.1 dohody na návrh Výboru pre zemepisné označenia podľa článku 20.22 dohody.
            
         
               (6)
            
            
               V súlade s článkom 30.6 ods. 1 dohody sa dohodou nepriznávajú práva ani povinnosti, ktoré môžu byť priamo uplatňované pred súdmi alebo tribunálmi Únie alebo členských štátov,
            
         PRIJALA TOTO ROZHODNUTIE:
   Článok 1
   1.   Komplexná hospodárska a obchodná dohoda (CETA) medzi Kanadou na jednej strane a Európskou úniou a jej členskými štátmi na strane druhej (ďalej len „dohoda“) sa predbežne vykonáva zo strany Únie v súlade s článkom 30.7 ods. 3 dohody až do ukončenia postupov potrebných na jej uzavretie a s výhradou týchto bodov:
   
               a)
            
            
               len nasledovné ustanovenia Ôsmej kapitoly dohody (Investície) sa predbežne vykonávajú a len pokiaľ ide o priame zahraničné investície:
               
                           —
                        
                        
                           články 8.1 až 8.8,
                        
                     
                           —
                        
                        
                           článok 8.13,
                        
                     
                           —
                        
                        
                           článok 8.15 okrem jeho odseku 3 a
                        
                     
                           —
                        
                        
                           článok 8.16;
                        
                     
         
               b)
            
            
               nasledovné ustanovenia Trinástej kapitoly dohody (Finančné služby) sa predbežne nevykonávajú, pokiaľ sa týkajú investičného portfólia, ochrany investícií alebo urovnávania investičných sporov medzi investormi a štátmi:
               
                           —
                        
                        
                           článok 13.2 ods. 3 a 4,
                        
                     
                           —
                        
                        
                           článok 13.3 a článok 13.4,
                        
                     
                           —
                        
                        
                           článok 13.9 a
                        
                     
                           —
                        
                        
                           článok 13.21;
                        
                     
         
               c)
            
            
               nasledovné ustanovenia dohody sa predbežne nevykonávajú:
               
                           —
                        
                        
                           článok 20.12,
                        
                     
                           —
                        
                        
                           článok 27.3 a článok 27.4 v rozsahu, v akom sa tieto články uplatňujú na správne konanie, preskúmanie a odvolanie na úrovni členského štátu,
                        
                     
                           —
                        
                        
                           článok 28.7 ods. 7;
                        
                     
         
               d)
            
            
               pri predbežnom vykonávaní kapitol 22, 23 a 24 dohody sa musí rešpektovať rozdelenie právomocí medzi Úniou a členskými štátmi.
            
         2.   S cieľom určiť dátum začatia predbežného vykonávania Rada stanoví dátum, do ktorého sa oznámenie uvedené v článku 30.7 ods. 3 dohody má zaslať Kanade.
   3.   Dátum, od ktorého sa bude dohoda predbežne vykonávať, uverejní Generálny sekretariát Rady v Úradnom vestníku Európskej únie.
   Článok 2
   Na účely článku 20.22 dohody zmeny prílohy 20-A k dohode vykonané rozhodnutím Spoločného výboru CETA schvaľuje Komisia v mene Európskej únie.
   Ak boli v priebehu preskúmania zemepisných označení, ktoré sa vykonalo podľa článku 20.19 ods. 1 dohody, doručené námietky a medzi zainteresovanými stranami nie je možné dosiahnuť dohodu, Komisia prijme svoje stanovisko v súlade s postupom stanoveným v článku 57 ods. 2 nariadenia Európskeho parlamentu a Rady (EÚ) č. 1151/2012 (3).
   Článok 3
   Toto rozhodnutie nadobúda účinnosť dňom jeho prijatia.
   
      V Bruseli 28. októbra 2016
      
         
            Za Radu
         
         
            predseda
         
         M. LAJČÁK
      
   
   
      (1)  Rozhodnutie Rady (EÚ) 2017/37 z 28. októbra 2016 o podpise Komplexnej hospodárskej a obchodnej dohody (CETA) medzi Kanadou na jednej strane a Európskou úniou a jej členskými štátmi na strane druhej v mene Európskej únie (Pozri stranu 1 tohto úradného vestníka).
   
      (2)  Pozri stranu 23 tohto úradného vestníka.
   
      (3)  Nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (Ú. v. EÚ L 343, 14.12.2012, s. 1).